מוחמד סלאח

קריירת מועדונים

סלאח התחיל את הקריירה שלו בקבוצת הנוער של אל-מוקאוולון אל ערב. ב-3 במאי 2010 הוא ערך את הופעת הבכורה שלו בליגת העל המצרית במשחק שנגמר בתוצאה 1:1 נגד אל-מנצורה. במהלך עונת 2010/2011 סלאח התקדם והפך לשחקן הרכב בקבוצה. ב-25 בדצמבר 2010 הוא כבש את שערו הראשון בבוגרים במהלך המשחק נגד אל-אהלי.
בעקבות אסון פורט סעיד שאירע ב-1 בפברואר 2012 הופסקה הליגה במצרים. משום כך החליטו ראשי פ.צ. בזל לארח את הנבחרת הצעירה של מצרים למשחק ידידות. המשחק נערך ב-16 במרץ 2012, סלאח נכנס במחצית השנייה וכבש שני שערים והמצרים ניצחו 3:4. בזכות היכולת המצוינת שגילה סלאח, החלו שיחות עם השחקן. ב-10 באפריל 2012, המועדון הודיע כי סלאח חתם ל-4 שנים במועדון ויצטרף אליו רשמית ב-15 ביוני 2012.
ב-23 ביוני 2012 כבש סלאח את שערו הראשון במועדון במדי הקבוצה במשחק ידידות נגד סטיאווה בוקרשט שנגמר בהפסד 4:2. ב-8 באוגוסט 2012 ערך את הופעת הבכורה הרשמית שלו במדי המועדון במסגרת הסיבוב השלישי של מוקדמות ליגת האלופות נגד מולדה הנורווגית. ב-12 באוגוסט הוא ערך את הופעת הבכורה שלו בליגה נגד פ.צ. תון. ב-18 באוגוסט 2012 הבקיע את שער הבכורה שלו במועדון בניצחון 0:2 נגד לוזאן. ב-11 באפריל 2013 כבש את שער הבכורה שלו במסגרת אירופית בשלב רבע גמר הליגה האירופית נגד טוטנהאם הוטספר. באותה עונה זכה סלאח עם המועדון באליפות הראשונה בקריירה שלו.
ב-23 בינואר 2014 סוכמה העברתו של סלאח לצ'לסי האנגלית תמורת 11 מיליון פאונד. ב-22 במרץ 2014, כבש סאלח את שער הבכורה שלו בצ'לסי בניצחון 6:0 על ארסנל.
ב-2 בפברואר 2015 חתם סלאח על חוזה השאלה מצ'לסי לקבוצת פיורנטינה האיטלקית.
ב-6 באוגוסט 2015 הושאל סלאח לרומא האיטלקית, כשלשנייה אופציה לרכוש אותו בתום העונה. ב-2 באוקטובר ניצלה רומא את אופציית הרכישה וסלאח חתם בקבוצה באופן קבוע החל מתום העונה.
ב-22 ביוני 2017 חתם סלאח בליברפול מהפרמייר ליג תמורת סכום של 42 מיליון אירו ועוד 8 מיליון אירו בתנאי שהוא והקבוצה יגיעו להישגים מסוימים. הוא קיבל את החולצה מספר 11. סלאח הצטיין במדי ליברפול ונהפך מהר מאוד לכוכב הקבוצה: הוא כבש 32 שערי ליגה (שני רק לאלן שירר שכבש 34 שערי ליגה בעונת 1994/1995 שנמשכה 42 משחקים, אך הוא קבע שיא לעונה של 38 משחקים) ועוד 10 שערים בליגת האלופות. ב-22 באפריל נבחר לשחקן השנה בפרמייר ליג.
ב-26 במאי 2018 שיחק בגמר ליגת האלופות עם קבוצתו ליברפול מול ריאל מדריד, וכעבור מחצית השעה נפצע בכתפו בעקבות תיקול של סרחיו ראמוס, ומאז לא חזר למשחק. ליברפול הפסידה את המשחק והסתפקה בסגנות.
מוחמד סאלח הוא השחקן המצרי הראשון והיחיד שהועמד לתואר שחקן השנה של אופ"א ושחקן השנה של פיפ"א, אך הפסיד את התואר והגיע שלישי רק ללוקה מודריץ' וכריסטיאנו רונאלדו שהגיעו לפניו.
שערו של מוחמד סאלח במשחק נגד אברטון במסגרת הליגה האנגלית לעונת 2017/2018 זכה בפרס פושקש הניתן לשער השנה של פיפ"א.
את עונת 2018/2019 סיים סאלח כמלך שערי הליגה האנגלית פעם שנייה ברציפות, עם 22 כיבושים. את התואר הזה הוא חולק עם סאדיו מאנה ופייר-אמריק אובאמיינג. סלאח היה אחד הגורמים החשובים בסיומה של ליברפול במקום השני בליגה האנגלית ובהגעתה לגמר ליגת האלופות בפעם השנייה ברציפות וזכיתה בתואר. סאלח כבש בגמר נגד טוטנהאם שנגמר בתוצאה 2-0 לטובת ליברפול, שערו של סאלח שהגיע לאחר דקה וארבעים ושמונה שניות הוא השער השני הכי מהיר שנכבש בגמר ליגת האלופות.

קריירה בינלאומית

ב-3 בספטמבר 2011 סלאח ערך את הופעת הבכורה שלו במדי נבחרת מצרים בניצחון 1:2 נגד סיירה לאון. לאחר כחודש כבש את שער הבכורה שלו במדי הנבחרת בניצחון 0:3 נגד ניז'ר. ב-10 ביוני 2012 הבקיע את שער הניצחון עבור מצרים בדקה ה-93 נגד גינאה שנגמר בתוצאה 2:3. סלאח היה חלק מהנבחרת האולימפית שיצאה לאולימפיאדת לונדון והגיע איתה לרבע הגמר.
בשלב הבתים של מוקדמות מונדיאל 2018 באפריקה כבש שער בפנדל בתוספת הזמן ששלח את מצרים למונדיאל.
מוחמד סלאח כבש את שני השערים היחידים של מצרים במונדיאל 2018, הראשון נגד רוסיה והשני נגד ערב הסעודית, מצרים לא הצליחה לעבור של שלב הבתים ונשרה שם.